ອົງ​ການ​ອະ​ນາ​ໄມ​ໂລກ ຈະ​ຕັດ​ສິນ​ໃຈ ​ປະ​ກາດ ການ​ລະ​ບາດ ຂອງ​ໄວ​ຣັ​ສ​ໂຄ​ໂຣ​ນາ ເປັນ​ເຫດ​ສຸກ​ເສີນ ທາງ​ດ້ານສາ​ທາ​ລະ​ນະ​ສຸກ ຂອງ​ໂລກ​ຫຼື​ບໍ່
ທ່ານທ​ຣີ​ໂດ​ສ ກ່າວ​ວ່າ 99 ເປີ​ເຊັນ ຂອງ​ກໍ​ລະ​ນີ​ຕິດ​ເຊື້ອ ​ທີ່​ໄດ້​ຮັບ​ການ​ຢືນ​ຢັນ ​ແມ່ນ​ຢູ່​ໃນ​ປະ​ເທດ​ຈີນ ແລະອີກ 15 ປະ​ເທດ ​ໃຫ້​ການ​ຢືນ​ຢັນ ​ຕໍ່ອີກ 68 ກໍ​ລະ​ນີ.
ຫົວໜ້າອົງການອະນາໄມໂລກກ່າວວ່າ ຕົນຈະຕັດສິນໃຈ ໃນວັນພະຫັດມື້ນີ້ວ່າຈະປະກາດ ໃຫ້ການລະບາດຂອງເຊື້ອໄວຣັສໂຄໂຣນາທີ່ເຮັດໃຫ້ມີຜູ້ເສຍຊີວິດແລ້ວ 170 ຄົນນັ້ນ ເປັນເຫດສຸກເສີນທາງດ້ານສາທາລະນະສຸກຫຼືບໍ່ ອົງການອະນາໄມໂລກ ກ່າວໃນອາທິດແລ້ວນີ້ວ່າ ການລະບາດດັ່ງກ່າວຍັງບໍ່ມີຄວາມຮ້າຍແຮງເຖິງຂັ້ນທີ່ຈະທຳການປະກາດ ແຕ່ນັ້ນແມ່ນກ່ອນທີ່ຈຳນວນກໍລະນີຕິດເຊື້ອທີ່ໄດ້ຮັບການຢືນຢັນເພີ້ມຂຶ້ນເປັນ 7,711 ກໍລະນີ ຮວມທັງ 1,700 ກໍລະນີໃໝ່ ໃນວັນພຸດວານນີ້ ດຣ ທຣີໂດສ ອາດານອມ ເກເບຣເຢຊຸສ ກ່າວຕໍ່ພວກນັກຂ່າວທີ່ສຳນັກງານໃຫຍ່ຂອງອົງການອະນາໄມໂລກ ທີ່ນະຄອນເຈນີວາ ໃນວັນພຸດວານນີ້ ນຶ່ງມື້ຫຼັງຈາກທ່ານໄດ້ເດີນທາງໄປຢ້ຽມຢາມນະຄອນຫຼວງປັກກິ່ງໂດຍເວົ້າວ່າ “ການເພີ້ມຂຶ້ນຂອງກໍລະນີຕິດເຊື້ອ ແລະຫຼັກຖານໃນການຕິດຕໍ່ແຕ່ມະນຸດຫາມະນຸດຢູ່ນອກປະເທດຈີນ ແນ່ນອນ ແມ່ນສ້າງຄວາມເປັນຫ່ວງຢ່າງເລິກເຊິ່ງ ເຖິງແມ່ນຈຳນວນຜູ້ຕິດເຊື້ອຢູ່ນອກປະເທດຈີນຍັງຂ້ອນຂ້າງບໍ່ຫຼາຍປານໃດ ແຕ່ກໍມີໂອກາດທີ່ລະບາດຂະໜາດໃຫຍ່ໄດ້ ” ຫຼາຍປະເທດໄດ້ຍົກຍ້າຍປະຊາຊົນຂອງຕົນອອກຈາກເມືອງວູຮານ ຊຶ່ງເປັນຫົວເມືອງທີ່ເປັນຈຸດສູນກາງໃນການລະບາດ ສາຍການບິນນາໆຊາດໄດ້ໂຈະຖ້ຽວບິນໂດຍກົງໄປຍັງປະເທດຈີນ ທ່ານທຣີໂດສ ກ່າວວ່າ 99 ເປີເຊັນຂອງກໍລະນີຕິດເຊື້ອທີ່ໄດ້ຮັບການຢືນຢັນແມ່ນຢູ່ໃນປະເທດຈີນ ອີກ 15 ປະເທດ ໃຫ້ການຢືນຢັນຕໍ່ອີກ 68 ກໍລະນີ ທັງໝົດໃນຈຳນວນຜູ້ເສຍຊີວິດ 170 ຄົນ ຍົກເວັ້ນຜູ້ດຽວ ແມ່ນເສຍຊີວິດຢູ່ເມືອງວູຮານ ແລະໃນແຂວງເຮເບ ເວລານີ້ ຈຳນວນຜູ້ຕິດເຊື້ອໄວຣັສໂຄໂຣນາ ແມ່ນກາຍຈຳນວນຜູ້ຕິດໂຣກຊາຣສ ໃນປີ 2002 ຫາ 2003 ທີ່ເຮັດໃຫ້ມີຜູ້ເສຍຊີວິດ 800 ຄົນຢູ່ໃນທົ່ວໂລກ ທ່ານ ທຣີໂດສໄດ້ກ່າວຍົກຍ້ອງປັກກິ່ງ ໃນການຮັບມືກັບການລະບາດດັ່ງກ່າວ ທ່ານທຣີໂດສ ກ່າວວ່າ “ຄວາມພະຍາຍາມຂອງຈີນທີ່ຈະຄວບຄຸມການລະບາດຢູ່ທີ່ຈຸດສູນກາງນັ້ນແມ່ນມີຄວາມຈຳເປັນ ເພື່ອປ້ອງກັນບໍ່ໃຫ້ມີການແຜ່ລະບາດຂອງເຊື້ອໄວຣັສອອກໄປຕື່ມອີກ ຈີນໄດ້ລະບຸເຊື້ອໂຣກດັ່ງກ່າວໃນເວລາທີ່ຂ້ອນຂ້າງໄວ ແລະແບ່ງປັນໃຫ້ປະເທດອື່ນໆຮູ້ໃນທັນທີ ຊຶ່ງນຳໄປສູ່ການເຄື່ອນໄຫວຢ່າງວ່ອງໄວໃນການໃຊ້ເຄື່ອງມືສຳລັບການວິນິດໄສໂຣກ ” ມີການລາຍງານໃຫ້ປະທານາທິບໍດີສະຫະລັດ ທ່ານດໍໂນລ ທຣຳ ຊາບ ກ່ຽວກັບ ການລະບາດດັ່ງກ່າວໃນອັນທີ່ທ່ານເອີ້ນວ່າ “ພະແນກການທີ່ຍິ່ງໃຫຍ່” ເຮັດວຽກ ກັບຈີນ